**ELŐTERJESZTÉS**

**a Gazdasági és Városstratégiai Bizottság 2018. december 3-ai ülésére**

**Javaslat a CityLight berendezések üzemeltetésére és piaci alapú működtetésére**

Szombathely Megyei Jogú Város Önkormányzatának Közgyűlése az önkormányzat 2018. évi költségvetéséről szóló 3/2018. (II.21.) önkormányzati rendelet II. sz. költségvetési módosításában 10 000 e Ft forrást biztosított 3 darab CityLight típusú hirdető berendezés beszerzésére. A Közgyűlési döntés értelmében a Citylight reklám eszközök beszerzése és a Gazdasági és Városstratégiai Bizottság 2018. október 15-i ülésén meghozott határozat alapján az elhelyezésük megtörtént.

A Gazdasági és Városstratégiai Bizottság 2018. október 15-i ülésén meghozott határozata alapján az AGORA Szombathelyi Kulturális Központ javaslatot dolgozott ki a CityLight önkormányzati hirdető berendezések üzemeltetésére és jövőbeni piaci alapú működtetésére.

Szombathelyen, a szombathelyi intézményrendszer, professzionális és civil kultúraközvetítők által nevesíthető, rendszeres és alkalmi, egyedi rendezvények közzétételére alkalmas digitális felület létrehozása kulturális közérdeknek tekinthető.

A kultúra ugyanakkor piacra vihető, versenyképes „termék”, így fontos a kínálat eljuttatása a lehető legszélesebb közönséghez. Ehhez nem elegendő a kulturális élet szereplőinek jó szándéka, szükség van hatékony marketingre.

A marketing alapelve a piacorientált magatartás, amelynek a kulturális termékek és szolgáltatások esetében is érvényesülnie kell, vagyis az igényeknek megfelelő produktumokat szükséges létrehozni.

Tapasztalataink szerint az időzítés és a csatorna a legmeghatározóbb két tényező, kellő körültekintés hiányában kulturális projektjeink kudarcát okozhatják, ezért kiemelten kezelendő a kulturális kínálat időbeli eloszlásának és a csatorna megválasztásának tudatos koordinálása, összehangolása.

Folyamatosan arra kell törekednünk, hogy platformjaink a lehető legfejlettebb formában szolgálják ki közönségünket. Folyamatainkat, felületeinket és az ott található funkciókat a nézői, felhasználói igényeknek megfelelően, akár azokat megelőzve kell fejlesztenünk.

A megye, a régió és a város tekintetében is, a kulturális szektorban előremutatónak és úttörőnek kell lennünk. Ezért tartalmaink terén is szükséges az állandó változás: összetételükben és használatukban egyaránt szükséges az innováció és a kreativitás.

Digitális kommunikációnk meghatározó elemének kell tennünk ezt a területet.

Az elmúlt években elindult folyamatoknak és a fogyasztói szokásoknak megfelelően a print és az elektronikus megjelenések helyett az online megjelenéseket preferáljuk. A digitális technológia előretörésével a jövő közössége is átalakul, így a további digitális fejlesztések és megoldások túlsúlya várható, a hagyományos média rovására.

Felmérések is igazolják, hogy a dinamikus reklámfelületek 60%-kal nagyobb nézettséget, figyelmet kapnak a közönségtől, mint egyéb más médiák statikus felületein. Az előre megszerkesztett reklámfilmek, spotok, mozgóképek, egyéb információk a reklám szempontjából a legeredményesebbek, mivel a dinamikus megjelenítés figyelemfelkeltőbb, tartalomgazdagabb az állóképnél és a nyomtatott médiánál.

A CityLight digitális reklámeszköz egy dinamikus kommunikációs alkalmazásokhoz tervezett eszköz, amely animációkat, képeket, videókat és szöveges képet tud megjeleníteni web alapú kommunikációval. A most kihelyezésre került hirdetési rendszer a közérdekű információk közzétételét 6 munkaoldalon látványosan és korszerűen biztosítja. Az alapfelületeken időrendi táblázatos, rövid tartalmi leírással, fotóval jelennek meg a rendezvényi információk 5 különböző sablonban.

A kommunikáció meghatározó részét a város saját programjainak népszerűsítése teszi ki, de a kiemelt eseményeket, a városi, állami ünnepségeket egyedi fejlesztésű eszközök segítségével nagyobb vizuális (e-plakát) formában kiemelten is kommunikálni tudjuk.

1. **Javaslat a CityLight formátumú hirdető berendezés tartalomszolgáltatására**
2. **Közérdekű, közcélú önkormányzati hirdetések**
3. AGORA Szombathelyi Kulturális Központ
4. Berzsenyi Dániel Megyei Hatókörű Városi Könyvtár
5. Mesebolt Bábszínház
6. Savaria Szimfonikus Zenekar
7. Savaria Turizmus Nonprofit Kft.
8. Weöres Sándor Színház
9. Sportrendezvények (I. és II. osztály esetén)
10. Önkormányzati hírek
11. **Piaci, üzleti alapú hirdetések**

A piaci, üzleti értékesítés lehetőségével élve költséghatékony eszköz is lehet egyben, hiszen a dinamikus információs felületek kedvező feltételek mellett kínálna lehetőséget a cégeknek, vállalkozóknak, vagy bármely hirdetni szándékozó üzletfélnek a reklámra, egyéb megjelenésre. Ezen tartalmakat természetesen összhangba kell hozni a reklámeszköz (digitális felület) kultúra – közművelődés – értékközvetítés - közélet értékrendjével. Politikai és közízlést sértő tartalmakat nem jelenítünk meg.

**Hirdetési tarifák a piaci, üzleti alapú partnerek részére:**

**A minimális hirdetési időszak: 1 hét**

* Első kategória: Szombathelyi székhelyű-telephelyű, kamarai tagsággal rendelkezőknek kis-, közép- és mikro vállalkozások, valamint kamarai regisztrációval rendelkező egyéni vállalkozások tervezett hirdetési díj: 10.000 Ft + ÁFA /hét
* Második kategória: Szombathelyi székhelyű-telephelyű, de Kamarai tagsággal nem rendelkező kis-, közép- és mikro vállalkozások esetén a tervezett hirdetési díj: 20.000 Ft + ÁFA / hét
* Harmadik kategória: Egyéb piaci, üzleti szereplők részére a tervezett hirdetési díj minimum: 60.000 Ft + ÁFA / hét.

Mind a három kategória esetén a tervezett hirdetési díjakért maximum 10 másodperces reklámidő szolgáltatás biztosítható.

1. **Szolgáltatások megjelenése a felületen**
2. **Üzemelési idő:** A hét minden napján 06:00-22:00 óra között
3. **Megjelenés:** 3 x 2 oldal felület egyidejű megjelenítéssel az összes felületen azonos időben, azonos tartalom.
4. **Tartalom blokk: 3-5 perces időintervallumban ismétlődik meg a komplett tartalom.** A tartalmak megjelenítése a médiatörvényben meghatározott feltételek betartatásával lehetséges. A tartalom blokkon belül a **közérdekű, közcélú önkormányzati hirdetések mellett jelenhetnek meg a piaci, üzleti alapú hirdetések.** Politikai és közízlést sértő tartalmak nem jelenhetnek meg.
5. Hangalapú hirdetéseket nem szándékozunk közzé tenni.
6. **Sablonok:**
	* + A Közérdekű, közcélú önkormányzati hirdetések esetén az érintettek a saját egyedi design felhasználásával készíthetik el a hirdetéseket.
		+ Az egyedi hirdetési szolgáltatásokhoz minimum 5 db alapsablon készül, amelyet a hirdetést igénybevevők részére biztosítani tudunk.
		+ Amennyiben a hirdetést a külső partner saját gyártásban kívánja megjelentetni, úgy az ehhez szükséges műszaki paramétereket az üzemeletető rendelkezésre fogja bocsájtani.
7. **A CityLight formátumú hirdető berendezés üzemeltetési költségei**

**Éves alapüzemeltetési költségek**

Jelenlegi ismereteink alapján a várható, kalkulálható költségek és bevételek az üzemeltetésre vonatkozóan a következők. Az üzemeltetést azÖnkormányzat által kijelölt AGORA Szombathelyi Kulturális Központ végzi.

**Üzemeltetési költségek főbb összetevői:**

* + **áramszolgáltatás**

A berendezések maximum áram felvételi igénye 1500 W / óra (berendezésenként a teljes üzemidőre, teljes klímakörnyezettel számolva, 2 monitor felületre). A jelenlegi ismereteink alapján az átlagos áramfelvételi értékkel számolva 3 x 1000W 16 óra időtartamot kell számolnunk.

Tervezett költség: bruttó 2.400 Ft/nap

Havi összesítéssel: 72.000 Ft/hó

**Éves összesítéssel: 876 000 Ft/év**

* + **Internetes kapcsolat adat fogadás (mobil stick) költsége** kb. 4 000 Ft / berendezés / hó.

A három eszközhöz illesztett mobil stick költségei: 12 000 Ft/hó

**Éves díj: bruttó 144 000 Ft/év.**

* + **Karbantartási költség**

A havi karbantartási költség a szállító árajánlata alapján 15 000 Ft / eszköz /hó + Áfa (ez tartalmazza az összes takarítási és portalanítási feladatot, amit a berendezés igényel, valamint a havi egyszeri hibaelhárítási szolgálatot).

Havonta összesen bruttó 57.150 Ft/hó

**Éves költség bruttó 685 800 Ft/év**

**Alap kamera felszerelés** tartozik a berendezéshez, ami a gép előtti közvetlen területet látja, rögzíti (mindkét oldalra kb. 10-15 m). Adatvédelmi és személyiségi jogok miatt az adattartalom kezelésére javasoljuk professzionális szervezet/cég közreműködését. Javasoljuk ezen felül az eszközöket biztosítani, vagy a meglévő biztosításba bevonni az esetleges kártételezések, rongálási költségek minimalizálása érdekében.

* + **Humán erőforrás szükséglet**

A rendszer napi szintű, biztonságos és tervezhető működtetéséhez az **AGORA Szombathelyi Kulturális Központ szakmai munkatársi feladatellátása** **szükséges** napi 4 órás munkaidővel. Ez a jelenlegi közművelődési feladat ellátási struktúrában +1 fő munkatárs 4 órás alkalmazását jelenti.

bér: 90.300 Ft/hó

kulturális pótlék: 10.500 Ft/hó

járulék: 19.656 Ft/hó

**Éves költség: bruttó 1 445 472 Ft/év**

* + **Egyszeri IKT eszköz beszerzés**

**A műszaki üzemeltetéshez szükséges IKT (mobil) eszközök beszerzése szükséges (**nagyteljesítményű laptop, kezelői program külső biztonsági adattároló, szolgálati mobil telefon)

**Költségek: bruttó 600 000 Ft.**

A fenti tervezett költségeket az AGORA Szombathelyi Kulturális Központ a jelenlegi költségvetéséből nem tudja biztosítani, ezért a 2019. évi költségvetésben tervezni szükséges az előzőekben részletezett üzemeltetési költségeket.

2019 szeptemberében az első üzemeltetési félév tapasztalatai és adatai alapján szeretnék beszámolni a Bizottságnak az elért eredményekről, szakmai működési tapasztalatokról.

A rendszer üzemeltetése 1 éves tényleges működési idő után, már a tényleges adatok birtokában felülvizsgálatot igényel, amely a következő év költségvetési tervezésénél alapadatként szolgálhat.

Az AGORA Szombathelyi Kulturális Központ mint a CityLight felület üzemeltetője törekedni fog a reklám bevételek optimalizálására, annak érdekében, hogy az üzemeltetési költségek minél költséghatékonyabban biztosíthatók legyen hosszútávon.

Kérem a Tisztelt Bizottságot, hogy az előterjesztést megtárgyalni, a határozati javaslatot és a pályázati felhívást elfogadni szíveskedjék.

**Szombathely, 2018. november 29.**

/: **Dr. Puskás Tivadar** :/

**HATÁROZATI JAVASLAT**

**……../2018. (XII.3.) GVB sz. határozat**

1. A Gazdasági és Városstratégia Bizottság a CityLight formátumú hirdető berendezés tartalomszolgáltatására és üzemeltetésére az előterjesztésben tett javaslatot elfogadja, azzal, hogy az AGORA Szombathelyi Kulturális Központ által megfogalmazott 0,5 létszám igényről a Közgyűlés a 2019. évi költségvetési rendelet elfogadásakor dönt.
2. Felkéri a Polgármestert, hogy a működtetés érdekében a szükséges intézkedések megtételéről gondoskodjon.

**Felelős:** Dr. Puskás Tivadar polgármester

Illés Károly alpolgármester

Koczka Tibor alpolgármester

Molnár Miklós alpolgármester

Lendvai Ferenc, a Bizottság elnöke

Dr. Károlyi Ákos jegyző

 (A végrehajtás előkészítéséért:

Keringer Zsolt, az Informatikai, Minőségügyi és Gondnoksági Kabinet vezetője

Stéger Gábor, a Közgazdasági és Adó Osztály vezetője

Parais István, az Agora Szombathelyi Kulturális Központ igazgatója)

**Határidő:** 1. pont: a 2019. évi költségvetés elfogadása

 2. pont: azonnal